**Informatīvais ziņojums**

**Par 2014.gada budžeta apakšprogrammā 29.02.00 “Elektroenerģijas lietotāju atbalsts” paredzēto finansējumu**

2013. gada 13. augusta sēdē Ministru kabinets pieņēma zināšanai Ekonomikas ministrijas iesniegto informatīvo ziņojumu “Komplekss risinājums elektroenerģijas tirgus problemātikai”(turpmāk – ziņojums). Ņemot vērā ziņojumā ietverto informāciju, ka elektroenerģijas lietotāju atbalstam tika paredzēts izmantot valsts budžeta līdzekļus un saskaņā ar ziņojumā ietverto informāciju to paredzēts novirzīt elektroenerģijas ražotājiem, ziņojumā tika secināts, ka šāda veida instruments atbilst valsts atbalsta pazīmēm valsts atbalstu regulējošo Eiropas Savienības tiesību aktu izpratnē, un līdz ar to ir saskaņojams ar Eiropas Komisiju, ievērojot Līguma par Eiropas Savienības darbību 107.  un 108. pantu, kā arī Eiropas Kopienas pamatnostādnēm par valsts atbalstu vides aizsardzībai (2008/C 82/01), kuras bija piemērojamas līdz 2014. gada 31. decembrim.

Ar Ministru kabineta 2013. gada 13. augusta protokola Nr. 44 156. § 7. punktu Ekonomikas ministrijai uzdots saskaņot ar Eiropas Komisiju jautājumu par Elektroenerģijas lietotāju atbalsta fondu atbilstoši Līguma par Eiropas Savienības darbību 107. un 108. pantam. Līdz ar to likuma “Par valsts budžetu 2014.gadam” 57. pantā tika noteikts, ka Ekonomikas ministrijas budžeta apakšprogrammā 29.02.00 “Elektroenerģijas lietotāju atbalsts” izdevumi veicami tikai pēc tam, kad saņemts Eiropas Komisijas lēmums par pasākuma atbilstību Eiropas Kopienas kopējam tirgum.

Likums “Par valsts budžetu 2014. gadam” ir zaudējis spēku 2015. gada 1. janvārī.

Lai izpildītu likumā “Par valsts budžetu 2014.gadam” ietvertos nosacījumus, ar Ministru kabineta 2014. gada 5. decembra protokola Nr. 67 14. § 2. punktu ekonomikas ministram tika dota atļauja pārskaitīt 2014. gadā apakšprogrammā 29.02.00 “Elektroenerģijas lietotāju atbalsts” paredzēto finansējumu 29 264 488,00 EUR apmērā uz AS “Enerģijas publiskais tirgotājs” norēķinu kontu Valsts kasē ar nosacījumu, ka AS “Enerģijas publiskais tirgotājs” veic maksājumu iepriekš veikto izdevumu kompensēšanai no minētā konta tikai pēc tam, kad Eiropas Komisija atzinusi pasākuma atbilstību Eiropas Kopienas kopējam tirgum, un maksājums no AS “Enerģijas publiskais tirgotājs” norēķinu konta veicams tikai ar Ekonomikas ministrijas pilnvarotā pārstāvja saskaņojumu (trešais paraksts).

Atbilstoši Ministru kabineta 2012. gada 5. jūnija noteikumos Nr. 386 “Kārtība, kādā Valsts kase nodrošina elektronisko informācijas apmaiņu” noteiktajai kārtībai un AS “Enerģijas publiskais tirgotājs” 2014. gada 11. decembra pieteikumiem Nr.8704/765708019/1 un Nr.8704/746708458/1 par budžeta elektronisko Norēķinu sistēmas „eKase” lietošanu, 2014. gada 11. decembrī Ekonomikas ministrijas amatpersonām ir noformēts lietošanas režīms “trešais paraksts” akciju sabiedrības “Enerģijas publiskais tirgotājs” Valsts kasē atvērtajam kontam LV70TREL912870400100B. Valsts dotācija no 2014. gada apakšprogrammas 29.02.00 “Elektroenerģijas lietotāju atbalsts” pilnā apmērā 2014.gada 16.decembrī tika ieskaitīta AS “Enerģijas publiskais tirgotājs” kontā Valsts kasē. Šos finanšu līdzekļus AS “Enerģijas publiskais tirgotājs” atzina kā finanšu līdzekļus Valsts kasē (naudas līdzekļi ar ierobežojumiem) un samazināja debitoros atzītos nesaņemtos kompensējamos obligātā iepirkuma komponentes (turpmāk – OIK) ieņēmumus. Finanšu līdzekļu lietošanas ierobežošana nozīmē, ka AS “Enerģijas publiskais tirgotājs” nevar rīkoties ar minētā kontā esošajiem līdzekļiem bez Ekonomikas ministrijas amatpersonu saskaņojuma.

Ņemot vērā, ka atbalstu kā OIK maksājuma samazinājumu proporcionāli patērētajai elektroenerģijas daļai saņem visi elektroenerģijas lietotāji, nevis atbalsts ir vērsts uz elektroenerģiju ražojošiem uzņēmumiem, attiecīgais finansējums nesniedz selektīvu priekšrocību, un tādējādi AS “Enerģijas publiskais tirgotājs” saņemtais budžeta maksājums nav uzskatāms par valsts atbalstu.

Tā kā budžeta sagatavošanas procesā Ekonomikas ministrija sniedza skaidrojumu par Ekonomikas ministrijas budžeta apakšprogrammā 29.02.00 “Elektroenerģijas lietotāju atbalsts” paredzētās apropriācijas novirzīšanu, to izmantojot visiem elektroenerģijas lietotājiem, daļēji kompensējot obligātās iepirkuma komponentes izmaksas, likumā “Par valsts budžetu 2015.gadam” netika ietverts nosacījums par Eiropas Komisijas saskaņojuma saņemšanu, un tā 45. pants nosaka, ka minēto apropriāciju var izmantot visiem elektroenerģijas lietotājiem, daļēji kompensējot OIK izmaksas. Līdz ar to likumdevējs, pieņemot likumu “Par valsts budžetu 2015.gadam”, ir ņēmis vērā secinājumus, ka budžeta apakšprogrammā 29.02.00 “Elektroenerģijas lietotāju atbalsts” paredzētās apropriācijas izmaksa nav uzskatāma par valsts atbalstu, un nav vēlējies noteikt papildu kritērijus plānotā finansējuma izmaksai.

AS “Enerģijas publiskais tirgotājs” finanšu līdzekļi kontā Valsts kasē ir ierobežoti ar lietošanas nosacījumu un līdz ar to tie nav pieejami komersanta saimnieciskās darbības nodrošināšanai, tādejādi tas palielina izdevumus par finanšu līdzekļu piesaisti. Būtiski, ka AS “Enerģijas publiskais tirgotājs” finanšu rezultāti tiek veidoti atbilstoši aģenta uzskaites principiem, kas nozīmē, ka veiktie maksājumi obligātā iepirkuma ietvaros, ieņēmumi no elektroenerģijas pārdošanas elektroenerģijas biržā, attiecīgie OIK ieņēmumi un saņemtā dotācija no valsts tiek saskaņoti un atzīti AS “Enerģijas publiskais tirgotājs” bilancē aktīvu sadaļā, tā neveidojot komersantam debitoru riskus un potenciāli negatīvus finanšu darbības rezultātus. Ņemot vērā, ka AS “Enerģijas publiskais tirgotājs” ietilpst AS “Latvenergo” koncerna sastāvā, aģenta uzskaites principu ievērošana ir būtiska loma ikgadējo AS “Latvenergo” koncerna finanšu rezultātu sagatavošanai un attiecīgi dividenžu par valsts kapitāla izmantošanu apmēra noteikšanai.

Finanšu līdzekļu saņemšana 2015.gada ietvaros ir būtiska AS “Enerģijas publiskais tirgotājs” 2015.gada finanšu pārskata sagatavošanai un vienlaikus tas ietekmē arī AS “Latvenergo” koncerna 2015.gada finanšu pārskata sagatavošanu.

 Pamatojoties uz Ministru kabineta 2013.gada 13.augusta sēdes protokola Nr.44 156 .§ 7.punktu, tika sagatavots un 2013. gada 17.decembrī uzsākts pirms-paziņojuma process ar Eiropas Komisiju valsts atbalsta lietas SA.37970 (2013/PN) - *Atbalsts enerģijas ražotājiem* ietvaros.

2015. gada 22. septembrī tika uzsākts paziņojuma process valsts atbalsta lietas SA.43140 (2015/NN) - *Atbalsts elektroenerģijas ražotājiem* ietvaros, kurā, tostarp, ir aprakstīts mehānisms, kas paredz daļēju OIK izmaksu kompensāciju visiem elektroenerģijas lietotājiem no valsts budžeta. Š.g. 14. decembrī ir saņemta Eiropas Komisijas vēstule, kurā tā informē, ka attiecīgās lietas pamatotam izvērtējumam ir nepieciešama papildus informācija un skaidrojumi. Līdz ar to var secināt, ka Eiropas Komisijas lēmums par atbalsta pasākuma atbilstību Eiropas Savienības iekšējam tirgum tiks saņemts ne ātrāk kā 2016.gadā.

Ja Eiropas Komisijas lēmums par atbalsta pasākuma atbilstību Eiropas Savienības iekšējam tirgum būs nelabvēlīgs un noteiks, ka atbalsta mehānisms elektroenerģijas ražošanai no atjaunojamiem energoresursiem un koģenerācijā nav atbilstošs Līguma par Eiropas Savienības darbību 107. un 108.panta nosacījumiem, tas attieksies uz maksājumiem, kas veikti elektroenerģijas ražotājiem, nevis AS “Enerģijas publiskais tirgotājs” saņemto finansējumu no valsts budžeta. Līdz ar to atļaujas sniegšana AS “Enerģijas publiskais tirgotājs” izmantot šo finansējumu, lai daļēji kompensētu OIK izmaksas visiem elektroenerģijas lietotājiem, neradīs tiesiskus un finansiālus riskus.

Ņemot vērā iepriekš minēto, nepieciešams paredzēt, ka AS “Enerģijas publiskais tirgotājs” var veikt maksājumu no AS “Enerģijas publiskais tirgotājs” norēķinu konta Valsts kasē, lai daļēji kompensētu OIK izmaksas visiem elektroenerģijas lietotājiem, pirms Eiropas Komisijas lēmuma par pasākuma atbilstību Eiropas Savienības iekšējam tirgum saņemšanas.

Ekonomikas ministre D.Reizniece-Ozola

Vīza:

valsts sekretāra pienākumu izpildītājs,

valsts sekretāra vietnieks J.Spiridonovs

21.12.2015. 16:08

995

I.Iļjina

67013095, Inga.Iljina@em.gov.lv

R.Meijers

67013176, Roberts.Meijers@em.gov.lv